เจ้าพระยาประกัน หันรุกนันมอเตอร์
เจ้าพระยาประกันภัย วางเป้าปั๊มเบี้ย 2,500 ล้านบาท โต 25% เน้นขยายตลาดเบี้ยนันเตอร์มอเตอร์
11 มี.ค. 2558

เจ้าพระยาประกันภัย วางเป้าปั๊มเบี้ย 2,500 ล้านบาท โต 25% เน้นขยายตลาดเบี้ยนันเตอร์มอเตอร์
นายชาญวิทย์ ผดุงวัฒนโรจน์ ผู้ช่วยกรรมการผู้จัดการ บริษัท เจ้าพระยา ประกันภัย เปิดเผยว่า ในปีนี้บริษัทตั้งเป้าทำเบี้ยให้ได้ 2,500 ล้านบาท เติบโต 25% เมื่อเทียบกับปี 2557 ที่ทำเบี้ยได้ 2,000 ล้านบาท
“ในปีที่ผ่านมา เบี้ยเราเติบโตถึง 50% เมื่อเทียบกับปี 2556 ซึ่งเป็นผลมาจากการขยายช่องทางขายที่หลากหลายมากขึ้น ไม่ว่าจะเป็นช่องทางนายหน้าที่มีสัดส่วนถึง 40% ช่องทางขายตรง 25% ช่องทางสถาบันการเงิน 20% และช่องทางตัวแทน 15% รวมถึงการมีแบบประกันใหม่ที่สอดคล้องกับความต้องการของลูกค้าเพิ่มขึ้น โดยยังมีสัดส่วนเบี้ยรถยนต์อยู่ที่ 70% และเบี้ยที่ไม่ใช่รถยนต์หรือนันมอเตอร์ 30%” นายชาญวิทย์ กล่าว
สำหรับกลยุทธ์ในปีนี้ บริษัทจะเน้นทำตลาดเบี้ยประกันนันมอเตอร์ให้มากขึ้น โดยมีเป้าหมายเพิ่มสัดส่วนเบี้ยนันมอเตอร์และเบี้ยรถยนต์ให้เท่ากันอย่างละ 50% ภายใน 3-5 ปีนี้ เพื่อให้เกิดความสมดุลและมีกำไรมากขึ้น เนื่องจากเบี้ยนันมอเตอร์จะมีอัตราความเสียหายต่อเบี้ยประกันต่ำกว่า 50% ขณะที่เบี้ยรถยนต์มีอัตราสูงเกินกว่า 50%
อย่างไรก็ตาม บริษัทยังให้ความสำคัญกับเบี้ยรถยนต์อยู่ และถือว่ายังเป็นตลาดหลักที่สำคัญ เพียงแต่จะคัดเลือกงานมากขึ้น โดยเฉพาะประกันรถชั้น 1 ที่จะไม่เน้นมากนัก เนื่องจากตลาดมีการแข่งขันด้านราคากันสูง ไม่คุ้มกับความเสี่ยงที่เกิดขึ้น แต่จะหันมาเน้นทำตลาดประกันรถชั้น 2+ และ 3+ 
ทั้งนี้ ในส่วนของนันมอเตอร์ได้มีการเปิดตัวแบบประกันใหม่ที่ยังไม่เคยมีใครทำมาก่อน โดยร่วมมือกับบริษัท โอ้โห สลิม พลัส เพื่อรับ “ประกันภัยอาหารเสริม” ซึ่งจะให้ความคุ้มครองกรณีที่ผู้ใช้สินค้าได้รับความเสียหาย สูญเสียชีวิต ร่างกาย สุขภาพและเสียหายต่อทรัพย์สิน ในวงเงินเอาประกัน 10 ล้านบาท คาดว่าหลังจากนี้ผู้ผลิตและผู้จำหน่ายสินค้าจะหันมาทำประกันภัยความรับผิดต่อความเสียหายที่เกิดขึ้นจากสินค้าที่ไม่ปลอดภัยกันมากขึ้น โดยเฉพาะกรณีที่ต้องทำตามกฎหมายบังคับ ซึ่งจะยิ่งทำให้ตลาดเติบโตขึ้น